X'inhu l-Kumpass Diġitali tal-Kummissjoni? Il-Kummissjoni ppreżentat il-Komunikazzjoni “Il-Kumpass Diġitali għall-2030: l-Approċċ Ewropew għad-Deċennju Diġitali”. Din tistabbilixxi: Dan kif inhu differenti mill-istrateġija diġitali ppubblikata sena ilu? Din il-Komunikazzjoni tibni fuq l-Istrateġija “Insawru l-futur diġitali tal-Ewropa” li tibqa' l-qafas ġenerali. Iżda tqis ukoll il-bidliet enormi li ġabet magħha l-pandemija tal-coronavirus, li aċċellerat bil-kbir l-użu tal-għodod diġitali u wriet l-opportunitajiet tagħhom filwaqt li esponiet il-vulnerabbiltà tas-soċjetà tagħna għal inugwaljanzi diġitali ġodda. Il-Kummissjoni ma tipproponix biss għanijiet ambizzjużi, iżda anki mekkaniżmu ta' governanza sod, stadji ċari, u għodod prattiċi li jiffaċilitaw l-implimentazzjoni tagħhom, l-aktar bil-perspettiva ta' qafas għall-proġetti multinazzjonali. Il-Komunikazzjoni tinkludi sistema ta' monitoraġġ li tkejjel il-progress tal-UE rigward il-miri ewlenin għall-2030, biex żgur insegwu t-trajettorja lejn l-objettivi komuni tagħna. X'inhuma l-miri tal-Kumpass Diġitali għall-2030? Kull wieħed mill-erba' punti fundamentali ġie tradott f'objettivi ċari li għandhom jinkisbu sal-2030: Il-miri se jkunu vinkolanti għall-Istati Membri? Il-miri tfasslu biex irawmu impenn u fokus politiku ċar tal-istituzzjonijiet tal-UE u tal-Istati Membri fuq l-objettivi komuni li fuqhom tissejjes il-ħidma fuq l-isforzi tal-implimentazzjoni, tal-monitoraġġ u ta' segwitu ħalli jintlaħqu l-miri komuni sal-2030. X'hemm fiha għan-negozji? L-għanijiet ċari, il-miri konkreti u l-mekkaniżmu effiċjenti li jiġbor flimkien ir-riżorsi għal proġetti multinazzjonali se jagħtu sinjali ċari lin-negozji, filwaqt li jgħinuhom jisfruttaw il-benefiċċju tad-diġitalizzazzjoni, jippermettu lill-imprendituri jinnovaw, jistabbilixxu u jkabbru n-negozju tagħhom, jattiraw l-investimenti, u joħolqu impjiegi ġodda. Sal-2030, aktar minn sempliċi faċilitaturi, it-teknoloġiji diġitali se jitħaddnu fil-livell ta' prodotti ġodda, proċessi ta' manifattura ġodda u mudelli ta' negozju ġodda. X'inhuma proġetti multinazzjonali? Bħala parti mill-Kumpass Diġitali, il-proġetti multinazzjonali huma proġetti kbar li jimmobilizzaw investimenti mill-baġit tal-UE, tal-Istati Membri u tas-settur privat lejn oqsma ewlenin ta' investiment diġitali fl-UE, filwaqt li jibnu fuq il-Faċilità għall-Irkupru u r-Reżiljenza u finanzjamenti oħra tal-UE. Biex titwettaq il-viżjoni Ewropea għad-Deċennju Diġitali hemm bżonn kapaċitajiet imsaħħa f'oqsma bħall-konnettività, il-mikroelettronika, id-data u l-cloud computing. L-azzjoni koordinata u l-ġbir flimkien tar-riżorsi lejn għadd ta' proġetti kbar ewlenin se jgħinu biex jitħalla impatt li l-ebda Stat Membru ma setgħa jikseb waħdu. Dan jista' jgħin biex jitnaqqsu d-distakki diġitali fi ħdan u bejn l-Istati Membri u jingħata appoġġ għal Suq Uniku Diġitali interkonness, interoperabbli u sigur. Il-Kummissjoni qed tivvaluta l-għażliet, bħal strument speċifiku għal proġetti multinazzjonali, bħala parti mill-Kumpass Diġitali. Xi proġetti se tiffinanzja l-UE u kif? NextGenerationEU se jippermetti investimenti kollettivi akbar fit-trasformazzjoni diġitali tagħna. B'mod partikolari, biex ninvestu fit-trasformazzjoni diġitali, hemm mira ta' nefqa minima ta' 20 % biex kull pjan nazzjonali jiġi ffinanzjat mill-Faċilità għall-Irkupru u r-Reżiljenza, li żżid mal-komponent diġitali tal-baġit Ewropew għall-2021–2027. Dan se jippermetti l-istabbiliment ta' bażi soda ħafna għall-għanijiet stabbiliti f'din il-Komunikazzjoni. Din il-Komunikazzjoni tenfasizza wkoll il-possibbiltajiet li qed jiżdiedu biex isiru investimenti f'oqsma bħall-konnettività diġitali permezz tal-Istrument il-ġdid ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali. Kif se jkunu involuti ċ-ċittadini? Il-Komunikazzjoni tinkludi aġenda li tagħti s-setgħa lin-nies biex jisfruttaw il-benefiċċji tat-trasformazzjoni diġitali, b'mod partikolari billi tinvolvi liċ-ċittadini u lill-partijiet ikkonċernati jaħdmu aktar mill-qrib fit-tfassil u fl-implimentazzjoni tal-politiki diġitali matul il-monitoraġġ tat-trajettorji tal-UE u tal-Istati Membri f'forum tal-partijiet ikkonċernati. L-adozzjoni tal-Komunikazzjoni se tkun segwita minn konsultazzjoni mmirata dwar il-miri u l-kumpass u minn konsultazzjoni miftuħa dwar il-prinċipji diġitali. Fl-aħħar nett, il-Kummissjoni beħsiebha twettaq eżerċizzju annwali tal-Ewrobarometru ddedikat speċifikament għall-monitoraġġ tal-perċezzjoni tal-Ewropej rigward ir-rispett tad-drittijiet, il-valuri u l-aspirazzjonijiet tagħhom online. It-trasformazzjoni diġitali kif se tappoġġa l-ambizzjonijiet tal-UE għat-tranżizzjoni ekoloġika? It-teknoloġija diġitali tista' tgħin biex jitnaqqsu l-emissjonijiet globali. Din se tgħin ukoll biex titnaqqas l-impronta ambjentali tas-soċjetà b'mod sinifikanti, pereżempju billi tottimizza l-użu tal-enerġija f'ħafna setturi inkluż l-agrikoltura, it-trasport, il-manifattura jew l-ippjanar tal-bliet u s-servizzi. Is-settur tal-ICT qed jiffaċċja wkoll l-isfida ekoloġika tiegħu. L-azzjonijiet proposti se jwasslu għal infrastrutturi diġitali aktar effiċjenti sabiex tiġi limitata l-impronta tagħhom fuq ir-riżorsi naturali u fuq l-emissjonijiet tas-CO₂ (eż. mira għal mikroproċessuri effiċjenti fl-enerġija). Kif se jiġi vvalutat u rivedut il-progress? Il-Kummissjoni tipproponi li jiġi ppubblikat Rapport Annwali ġdid dwar id-Deċennju Diġitali Ewropew lill-Parlament Ewropew u lill-Kunsill. Dan ir-rapport se jkun jinkludi “dwal tat-traffiku” dwar il-progress tal-Istati Membri lejn l-ambizzjoni diġitali tal-2030 abbażi ta' Indiċi tal-Ekonomija u s-Soċjetà Diġitali (DESI) msaħħaħ, il-punti fundamentali korrispondenti, il-miri u l-prinċipji korrispondenti, kif ukoll stat ta' konformità aktar ġenerali ma' dawn l-objettivi. Ir-rapport se jidentifika d-devjazzjonijiet possibbli mill-għanijiet komuni tal-UE għall-2030 u se jinkludi proposti biex jiġu indirizzati dawn in-nuqqasijiet f'kooperazzjoni u b'koordinazzjoni mill-qrib mal-Istati Membri permezz ta' impenji u miżuri konġunti. Dan se jkun ukoll sors ta' informazzjoni għall-eżerċizzju tas-Semestru Ewropew, b'mod partikolari waqt il-valutazzjoni tal-azzjonijiet li joħolqu impjiegi u tkabbir. Iċ-ċittadini kif se jibbenefikaw minn din il-Komunikazzjoni? Il-pandemija tal-COVID uriet id-dipendenza tagħna fuq l-għodod diġitali għax-xogħol, l-edukazzjoni, ix-xiri u s-soċjalizzazzjoni. Iżda mhux kulħadd seta' jibbenefika bl-istess mod. Minbarra l-finanzjament estensiv disponibbli permezz tal-Faċilità għall-Irkupru u r-Reżiljenza, il-Komunikazzjoni tindika l-approċċ għal investiment fil-ħiliet, appoġġ lin-negozji u biex jitjieb il-mod kif iċ-ċittadini jinqdew mill-gvernijiet tagħhom, ilkoll bl-użu tat-teknoloġiji diġitali. Kif tiddefinixxi u tipproteġi d-drittijiet fundamentali online? Il-Kummissjoni tipproponi li tinkludi sett ta' prinċipji u drittijiet diġitali f'dikjarazzjoni interistituzzjonali solenni. Din se tibni fuq il-Pilastru Ewropew tad-Drittijiet Soċjali u tikkumplimentah, filwaqt li tiggwida lill-UE u lill-Istati Membri fit-tfassil ta' regoli u regolamenti diġitali li jwasslu l-benefiċċji tad-diġitalizzazzjoni liċ-ċittadini kollha. Din id-dikjarazzjoni tenfasizza d-drittijiet fundamentali taċ-ċittadini, bħal-libertà tal-espressjoni, il-protezzjoni ta' data personali u l-privatezza jew l-aċċess għal informazzjoni diversa, affidabbli u trasparenti. Barra minn hekk, sett komprensiv ta' prinċipji diġitali jagħti wkoll informazzjoni lill-utenti u jiggwida lil dawk li jfasslu l-politika u lill-operaturi diġitali. Dan is-sett ta' prinċipji diġitali jinkludi pereżempju aċċess universali għas-servizzi tal-internet, għas-servizzi tas-saħħa diġitali kif ukoll prinċipji etiċi għal algoritmi ċċentrati fuq il-bniedem. L-adozzjoni tal-Komunikazzjoni tal-lum se tkun segwita minn konsultazzjoni miftuħa dwar il-prinċipji diġitali. Wara dan il-perjodu ta' konsultazzjoni, il-Kummissjoni se tadotta proposta formali li se tintuża għad-diskussjoni u n-negozjati mal-Parlament Ewropew u mal-Kunsill, bl-objettiv li jintlaħaq qbil dwar dikjarazzjoni interistituzzjonali konġunta. Il-Kummissjoni diġà tippubblika l-Indiċi tal-Ekonomija u s-Soċjetà Diġitali (DESI) — għaliex għandu jkun hemm mekkaniżmu ta' governanza ġdid? L-Indiċi tal-Ekonomija u s-Soċjetà Diġitali (DESI) jiġbor fil-qosor firxa wiesgħa ta' indikaturi rilevanti dwar il-prestazzjoni diġitali tal-Ewropa u jsegwi l-evoluzzjoni tal-Istati Membri tal-UE. Madankollu, id-DESI huwa għodda ta' monitoraġġ, u la jistabbilixxi miri u lanqas ma jipprovdi għall-governanza jew għall-infurzar tagħhom. Il-miri diġitali komuni fil-livell tal-UE jistgħu jintużaw biex jikkwantifikaw il-livell tal-progress tal-Istati Membri lejn l-objettivi ta' politika u jipprevedu sinjali fuq terminu qasir u medju fir-rigward ta' tali progress. Il-progress lejn il-miri diġitali komuni jiġi vvalutat u mkejjel skont indikaturi kwantitattivi għall-Istati Membri flimkien mad-DESI. Liema azzjonijiet konkreti huma previsti fil-kuntest tal-kooperazzjoni globali? Is-sħubijiet diġitali se jippromwovu l-allinjament jew il-konverġenza man-normi u l-istandards regolatorji tal-UE, jippromwovu l-kooperazzjoni fir-riċerka, u jinvestu fil-konnettività diġitali u fit-teknoloġiji emerġenti. Is-sħubijiet se jaraw żieda fl-investimenti fl-Inizjattivi Team Europe li jgħaqqdu r-riżorsi tal-UE, tal-Istati Membri tagħha u tal-kumpaniji ewlenin flimkien ma' sħab tal-istess fehma u ma' Istituzzjonijiet Finanzjarji Internazzjonali. L-UE beħsiebha tieħu pożizzjoni ta' tmexxija biex tlaqqa' flimkien lis-sħab demokratiċi tagħha madwar viżjoni komuni għal approċċ sigur, miftuħ u responsabbli għat-trasformazzjoni diġitali globali. X'inhuma l-passi li jmiss? L-adozzjoni tal-Komunikazzjoni se tkun segwita minn konsultazzjoni strutturata dwar il-miri u l-kumpass u minn konsultazzjoni miftuħa dwar il-prinċipji diġitali. Filwaqt li tibni fuq din il-konsultazzjoni wiesgħa, il-Kummissjoni għandha l-għan li tikseb progress deċiżiv mal-istituzzjonijiet l-oħra dwar Dikjarazzjoni tal-Prinċipji Diġitali sat-tmiem tal-2021 u tipproponi Programm ta' Politika Diġitali li jħaddem il-Kumpass Diġitali fit-tielet kwart tal-2021. Fl-aħħar nett, il-Kummissjoni beħsiebha twettaq eżerċizzju annwali tal-Ewrobarometru ddedikat speċifikament għall-monitoraġġ tal-perċezzjoni tal-Ewropej rigward ir-rispett tad-drittijiet, il-valuri u l-aspirazzjonijiet tagħhom online.